La platja de Gandia acull aquest dissabte la V edició de l'ICAN Gandia
18 octubre 2018

## La platja de Gandia acull aquest dissabte la V edició de l'ICAN Gandia18 octubre 2018Última actualització: 14 juliol 2025

![](../gestion/img/_AO_3765-copia.jpg)  
  

La regidora d'Esports, Lydia Morant, acompanyada per Alejandro Gómez, director tècnic de la prova i José Luis Juan, director de competicions de la Federació de Triatló de la Comunitat Valenciana, han presentat aquest matí la V edició de l'ICAN Gandia que tindrà lloc el dissabte que ve a la platja. Una competició que tindrà inici a les 8 del matí fins a la mitjanit, encara que l'activitat començarà el divendres i s'allargarà durant tot el cap de setmana.  
  
**Lydia Morant** ha explicat que, sempre que les condicions meteorològiques ho permeten, la platja acollirà les competicions en format Full, Half, i com a novetat aquest any, la distància Short. La zona del port Varadero i el pàrquing del Port acolliran l'eixida i la meta a més de la zona d'avituallament i boxes. Tal com han informat els organitzadors, està prevista la instal·lació d'una carpa perquè tant els esportistes com el públic que acudisca a presenciar la competició puguen resguardar-se en cas de pluja.  
  
La prova Full, constarà de 3'9 km nadant (2 voltes al port de Gandia), 180 km (6 voltes de 30 km en bici) per zona urbana i una cursa a peu de 42 km (6 voltes) pel passeig marítim Neptú. La competició de llarga distància és, a més, campionat autonòmic, amb la qual cosa s'espera la participació de molts triatletes valencians. S'han inscrit 200 esportistes.  
  
La prova Half, consistirà en 1 volta d'1'9 km nadant, 90 km en bici per zona urbana (3 voltes de 30 km) i una cursa a peu de 21 km (3 voltes) pel passeig marítim Neptú. S'han inscrit 350 esportistes.  
  
La prova Short consistirà en 1'3 km nedant, 30 km en bici per zona urbana i una cursa a peu de 7,5 km pel passeig marítim Neptú. S'han inscrit 400 esportistes.  
  
La regidora ha aprofitat la seua intervenció per a agrair "_a tots els que fan possible la prova: voluntaris, Protecció Civil, Creu Roja, Policia Local, Policia Nacional, Club Nàutic de Gandia, clubs esportius de la ciutat, a més del personal de la Federació. Sense ells una prova d'aquesta envergadura seria impossible de realitzar amb èxit_" i ha destacat que "_És l'esdeveniment esportiu que més persones atrau la nostra ciutat d'altres parts d'Espanya. Persones que ja estaran divendres per recollir els dorsals i participar en les reunions tècniques i que romandran a Gandia fins diumenge, fet que suposa un revulsiu per al sector turístic_".  
  
"F_inalment, vull demanar disculpes i paciència als veïns per les molèsties que es puguen ocasionar. Els accessos a la platja estan garantits mitjançant la rotonda del Campus de la UPV. La Natzaret-Oliva i la primera línia de la platja estaran tallats al trànsit durant tota la jornada de dissabte_" va finalitzar Morant.  
  
**José Luis Juan** va agrair al consistori la col·laboració prestada per organitzar aquesta nova edició de l'esdeveniment esportiu i va destacar que la prova està inclosa en el Campionat Autonòmic de llarga distància a més de ser la final del circuit de la Copa No Drafting de la Federació de Triatló de la CV.  
Sobre la distància Short, Juan ha indicat que "_és una competició ideal per a persones amb menys preparació o que s'inicien en el món del triatló, i permet obrir la porta a aquells que vullguen iniciar-se en proves de No Drafting. Des de la Federació sempre donarem suport aquest tipus d'esdeveniments que ajuden a fomentar també el turisme_".  
  
Finalment, **Alejandro Gómez**, ha explicat que les eixides de les diferents distàncies es desenvoluparan entre les 08.00 i les 08.35 hores. Sobre el circuit, Gómez ha explicat que "_es tracta d'un circuit molt pla, un dels més ràpids d'Europa, que compta amb un recorregut a peu molt atractiu per als participants i que permet que familiars i amics puguen donar molt suport als esportistes_".